text: Brugte peberspray ved overfald: 17-årig sigtes formentlig
  25 januar 2016 kl. 10.16
  Kvinde fra Sønderborg blev ifølge egen forklaring overfaldet af engelsktalende person. Hun brugte peberspray, og det bliver hun formentlig sigtet for.
  Et overfald, som en 17-årig kvinde fra Sønderborgområdet i sidste uge meldte til politiet, kan nu komme til at ramme den 17-årige kvinde på pengepungen.
  Hun bliver nemlig formentlig sigtet for at være i besiddelse af en peberspray, som hun forsvarede sig selv med.
  - Det er ulovligt at være i besiddelse af og bruge en peberspray, så det bliver hun formentlig sigtet for, siger Knud Kirsten, der er leder af lokalpolitiet i Sønderborg, til TV SYD.
  Ifølge kvindens forklaring blev hun omkring klokken 22 onsdag aften væltet omkuld af en mørklødet mand, der talte engelsk. Herefter knappede manden kvindens bukser op og forsøgte at få bukserne af kvinden. Overfaldet skete lige overfor Sønderborghus centralt i Sønderborg.
  Bliver den 17-årige sigtet for besiddelsen af peberspray, vil hun formentlig stå til at få en bøde.
  